PRIEDAS

BENDRASIS DOKUMENTAS

„AYRSHIRE NEW POTATOES“/„AYRSHIRE EARLIES“

ES Nr. PGI-GB-02286–31.1.2017

SKVN ( ) SGN ( X )

1. Pavadinimas (-ai)

„Ayrshire New Potatoes“/„Ayrshire Earlies“

2. Valstybė narė arba trečioji šalis

Jungtinė Karalystė

3. Žemės ūkio produkto arba maisto produkto aprašymas

3.1. Produkto rūšis

1.6. klasė. Vaisiai, daržovės ir grūdai, švieži arba perdirbti

3.2. Produkto, kurio pavadinimas nurodytas 1 punkte, aprašymas

„Ayrshire New Potatoes“/„Ayrshire Earlies“ vadinamos nesubrendusios Solanaceae šeimos Solanum tuberosum veislės bulvės, auginamos Eršyro grafystėje, Pietvakarių Škotijoje. Jos turi būti sodinamos, auginamos ir jų derlius turi būti nuimamas nustatytoje geografinėje vietovėje.

„Ayrshire New Potatoes“/„Ayrshire Earlies“ auginamos iš elitinių sėklų rūšių, įtrauktų į ES valstybių narių nacionalinius rūšių registrus. Šiuo metu pagrindinės naudojamos rūšys ir jų apskaičiuotosios rinkos dalys yra „Epicure“ (8 %), „Casablanca“ (40 %), „Isle of Jura“ (12 %) ir „Maris Peer“ (40 %). Prisitaikant veislinėms savybėms rūšys gali keistis, bet jų įtraukimą į bulvių „Ayrshire New Potatoes“/„Ayrshire Earlies“ rūšių sąrašą iš esmės lemia toliau aprašytos jų savybės ir galimybė nuimti jų derlių nuo gegužės iki liepos mėn.

Bulvėse „Ayrshire New Potatoes“/„Ayrshire Earlies“ yra palyginti nedidelis sausosios medžiagos kiekis (iki 20 %). Sausosios medžiagos kiekis skiriasi priklausomai nuo rūšies, brandos ir sezono.

„Ayrshire New Potatoes“/„Ayrshire Earlies“ – nedidelės (15–65 mm skersmens), apvalios ar pailgos formos, su minkšta žieve. Joms būdingas stiprus žemės ir riešutų skonis ir kvapas. Dėl nedidelio (10–15 %) krakmolo kiekio jų tekstūra yra kreminė ir tvirta. Krakmolo kiekis priklauso nuo rūšių ir sezoninių skirtumų. Dėl nedidelio krakmolo kiekio „Ayrshire New Potatoes“/„Ayrshire Earlies“ puikiai tinka virti ir naudoti tais atvejais, kai reikia išlaikyti formą (pvz., ruošiant salotas). Minkštimo spalva yra nuo baltos iki kreminės (priklauso nuo rūšies) ir yra vienoda visoje bulvėje.

„Ayrshire New Potatoes“/„Ayrshire Earlies“ derlius nuimamas nuo gegužės mėn. pradžios iki liepos mėn. pabaigos, prieš nuimant pagrindinį bulvių derlių. Pirmojo, gegužės mėn., derliaus bulvės parduodamos neplautos, kad būtų išsaugota švelni bulvių žievė. Dirvožemio kiekis neviršija 1 % gumbų svorio. Vėliau žievė tampa kietesnė ir bulves galima plauti.

„Ayrshire New Potatoes“/„Ayrshire Earlies“ parduodamos nefasuotos sveriamos arba fasuotos įvairiais kiekiais, vėliausia produkto pardavimo galutiniams vartotojams data yra paskutinė liepos mėn. diena.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

—

3.4. Specialūs gamybos veiksmai, atliktini nustatytoje geografinėje vietovėje

„Ayrshire New Potatoes“/„Ayrshire Earlies“ turi būti sodinamos, auginamos ir jų derlius turi būti nuimamas nustatytoje vietovėje.

3.5. Specialios produkto, kurio pavadinimas nurodytas, pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

Ženklinant turi būti nurodoma sąvoka „Ayrshire New Potatoes“ arba „Ayrshire Earlies“.

4. Glaustas geografinės vietovės apibūdinimas

Eršyro regionas Škotijos vakaruose, apimantis Šiaurės, Rytų ir Pietų Eršyro savivaldybių teritoriją. Eršyro grafystė vakaruose ribojasi su Klaido įlanka ir tęsiasi nuo Skelmorlio pakrančių šiaurėje iki Balantrėjaus pietuose ir Glenbako rytuose. Šiai grafystei taip pat priklauso Arano sala ir Kambrėjaus salos.

5. Ryšys su geografine vietove

„Ayrshire New Potatoes“/„Ayrshire Earlies“ ryšys su geografine vietove grindžiamas produkto kokybe ir reputacija. „Ayrshire New Potatoes“/„Ayrshire Earlies“ jau seniai žinomos kaip Škotijos ankstyvosios šviežios bulvės. Manoma, kad „Ayrshire New Potatoes“/„Ayrshire Earlies“ skonį lemia daugelis veiksnių, kaip antai purus dirvožemis, švelnus klimatas, trąšos, derliaus nuėmimo ankstumas ir pateikimo į rinką greitis.

„Ayrshire New Potatoes“/„Ayrshire Earlies“ būdingam skoniui turi poveikį trumpas augimo sezonas. Švelnus Eršyro klimatas ir unikalūs dirvožemiai leidžia „Ayrshire New Potatoes“/„Ayrshire Earlies“ sodinti, auginti ir jų derlių nuimti anksti, anksčiau nei kitose Škotijos vietovėse.

Eršyras – Škotijos (ir faktiškai visos Jungtinės Karalystės) bulvių pramonės centras jau nuo 1793 m., kai Škotijoje pirmą kartą užregistruotas šios kultūros auginimo komerciniais tikslais faktas. Šioje vietovėje auginamos pirmosios metų bulvės iš visų Škotijoje komerciniais tikslais auginamų bulvių; „Ayrshire New Potatoes“/„Ayrshire Earlies“ žinomos visoje šalyje dėl savo kokybės bei skonio ir yra naujojo sezono simbolis. Senesnėje ir dabartinėje spaudoje bei kituose leidiniuose šis produktas taip pat vadinamas „South West Earlies“ ir „Early Ayrshires“.

Dėl puraus smėlingo dirvožemio ir Golfo srovės nulemto ankstyvo atšilimo Eršyro ūkiuose, ypač įsikūrusiuose palei Eršyro pakrantę, visada būdavo galima sodinti bulves keliomis savaitėmis anksčiau nei kitose Škotijos vietovėse. Pagrindinio bulvių auginimo ciklo kultūros būdavo sodinamos birželio mėn., o derlius nuimamas rudens viduryje.

Jameso A. Guthrie knygos „A Corner of Carrick“ skyriuje „The Early Ayrshires“ pateikiama informacijos apie prekybą ankstyvosiomis bulvėmis ir apie tai, kaip 1857 m. du Eršyro ūkininkai (Dunlop ir Hannah) lankėsi Normandijos salose (kuriose ūkininkai jau daugelį metų sodindavo ankstyvąsias kultūras), kad sužinotų, kaip ten pavyksta užauginti tokias ankstyvas bulves.

1881 m. buvo sukurtas naujas bulvių auginimo skatinant dygimą metodas (vadinamas „sprouting“), kurį šioje vietovėje pradėjo taikyti ir įgyvendinti daugelis Eršyro ūkių. Taikant naująjį kultūros auginimo metodą sodinimo ciklas prasideda vasario mėn. pradžioje. Todėl pirmąjį „Ayrshire New Potatoes“/„Ayrshire Earlies“ derlių galima nuimti gegužės mėn. antroje pusėje Eršyro pakrantės teritorijose, o vėliau sezono metu – laipsniškai judant vis toliau nuo pakrantės

Informacija apie ankstyvąsias Eršyre auginamas bulves žiniasklaidoje pasirodė dar 1857 m., kai leidiniuose „North British Agriculturalist“ ir „Edinburgh Evening News“ buvo paminėta, kad bulvių auginimas „labai paplitęs pakrantėse puriuose ankstyvuosiuose dirvožemiuose“. Praėjus beveik 100 metų „The Glasgow Herald Agriculture Survey“ (1956 m. vasario 1 d.) straipsnyje „South-West Earlies Win The Race“ („Pietvakarių ankstyvosios bulvės aplenkia kitas rūšis“) rašyta: „Beveik šimtmetį ankstyvasis bulvių derlius atliko itin svarbų vaidmenį Pietvakarių Škotijos ūkininkavimo ekonomikoje“.

Eršyro Meibolo parapijoje „Ayrshire New Potatoes“/„Ayrshire Earlies“ auginimas buvo „pagrindinė profesija“, kaip teigiama 1951 m. Johno Strawhorno ir Williamo Boydo leidinyje „The Statistical Account of Scotland“. Knygoje „Tattie howkers“ (2005 m.) Heather Holmes citavo, kad „ankstyvųjų bulvių derlius tapo Eršyro grafystės sinonimu, kaip ir sąvokos „Ayrshires“ ir „Ayrshire potatoes““, o jų auginimas esąs „specializuota ir intensyvi Eršyro ūkininkavimo šaka“. 1901 m. leidinyje „The North British Agriculturalist“ rašyta, kad Gervane bulvės yra „itin svarbus vietovės produktas“. Molly Blyth knygos „Old West Kilbride“ paantraštė „The Tattie Toon“ nurodo šio Eršyro pakrantės miestelio ryšį su bulvių ir konkrečiai bulvių „Ayrshire New Potatoes“/„Ayrshire Earlies“ auginimu.

Interneto svetainėje „Farming UK“ taip pat paskelbtas straipsnis, kuriame buvo parašyta: „Vasaros sinonimas – ankstyvosios Eršyro bulvės – apskritai laikomos viena iš skaniausių bulvių rūšių ir labai vertinamos aštuntąją sezono savaitę“.

Yra daug interneto svetainių, kuriose skelbiami receptai su bulvėmis „Ayrshire New Potatoes“/„Ayrshire Earlies“. „Red Book Recipes“ rašoma, kad „ankstyvosios šviežios bulvės iš Eršyro yra vienos iš geriausių Britanijoje“. Toje interneto svetainėje pateikiamas išsamus šių ankstyvųjų bulvių aprašymas ir paaiškinama, kaip išsivirti tobulą bulvę.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

https://www.gov.uk/government/uploads/system/uploads/attachment_data/file/641216/protected-food-name-ayrshire-earlies-spec.pdf